Turkissa netinkäyttäjä törmää tällaiseen ilmoitukseen, jos päätyy nettisivustolle, jonne pääsy on kielletty tuomioistuimen päätöksellä. Kiellettyjä sivustoja on tuhansia.

Turkissa netinkäyttäjä törmää tällaiseen ilmoitukseen, jos päätyy nettisivustolle, jonne pääsy on kielletty tuomioistuimen päätöksellä. Kiellettyjä sivustoja on tuhansia. Yle

Turkissa hallitus tiukentaa otettaan netistä. Pääsy viranomaisten mielestä sopimattomille nettisivustoille halutaan tukkia entistä nopeammin. Turkin liikenne- ja viestintäministeri Lütfi Elvan perusteli uusia sääntöjä yksityisyyden suojalla. Hänen mukaansa ihmisten kunniaa suojellaan kaikkialla. Ministerin omalaatuisen esimerkin mukaan Suomessakin "kuningasperheen" kunnianloukkauksesta voi saada vankeutta.

Mistä on kyse? Turkin hallitus sanoo haluavansa parantaa yksityisyyden suojaa internetissä

Pääsy noin 40 000 nettisivustolle on jo nyt estetty Turkissa

Arvostelijoiden mielestä tavoitteena on suojella pääministeri Recep Tayyip Erdoğania ja muita poliitikkoja

Turkissa on jo nyt tiukka nettilainsäädäntö ja pääsy noin 40 000 sivustolle on estetty. Kyse on osaksi moraalipoliisitoiminnasta, joukossa on runsaasti pornosivustoja. Viranomaiset haluavat myös pitää kansalaiset poissa esimerkiksi lukuisilta kurdikysymykseen ja muuhun politiikkaan keskittyviltä sivustoilta.

Nettisensuuri on perustunut tuomioistuinten päätöksiin. Jatkossa ensipäätös voisi tulla internetiä valvovalta virastolta. Perusteluksi riittäisi epämääräisesti määritelty yksityisyyden suoja, mikä saattaisi estää vaikkapa yksittäisiä poliitikkoja koskevien paljastusvideoiden tai muiden kielteisten tietojen julkaisun.

"Hallitus haluaa vaientaa arvostelun"

Internetin sääntelyyn erikoistunut asianajaja Serhat Koç sanoo, että hallituspoliitikot haluavat suojella itseään ikäviltä paljastuksilta.

– Viime kesänä Istanbulin Gezipuistosta alkaneiden levottomuuksien jälkeen hallitus on ollut kovan irvailun ja arvostelun kohteena sosiaalisessa mediassa. Myös viimeaikaisissa hallitusta ravistelevissa korruptiopaljastuksissa internetillä on ollut tärkeä rooli, asianajaja Koç kertoo.

Esimerkiksi mikroblogipalvelu Twitter oli tärkeä tietolähde viime kesän levottomuuksien aikoihin, kun myös hallituksesta riippumattomat tiedotusvälineet olivat aluksi lamautuneet hallituksen reaktioiden pelossa.

Hallituksen suunnitelmissa turkkilaiset internetpalvelun tarjoajat velvoitetaan myös tukkimaan reitit välityspalvelimille, joiden kautta voi kiertää nettisivustoille asetettuja kieltoja. Twitterin ja Facebookin käyttäjiä seurataan Turkissa tarkkaan ja hallituksen johtohahmojen tavanomainenkin arvostelu voi johtaa uhkailuun tai kunnianloukkaussyytteisiin.

– Ihmisiä pelotellaan ja on väitetty, että on olemassa tuhansia ihmisiä, jotka valvovat nettiä. Asialla on sekä hallitsevan oikeus- ja kehityspuolueen vapaaehtoisia että poliiseja, asianajaja Serhat Koç sanoo.

Suomen "kuningasperhe" esillä keskustelussa

Turkin hallitus huomauttaa, että kunnianloukkaus on rikos muissakin maissa. Liikenneministeri Lütfi Elvan viittasi televisiohaastattelussa yllättäen jopa Suomeen sanomalla, että Suomen "kuningasperheen" kunnian loukkaamisesta voi saada vankeutta. Tosin ministeri luetteli asiayhteyksistään ja oikeuskäytännöistä irrallisia otteita useiden maiden lainsäädännöstä, joten on ehkä ymmärrettävää, että maat ja hallitusmuodot menivät touhotuksessa sekaisin.

Pidetään varmana, että uudet säännöt hyväksytään Turkin parlamentissa. Hallitsevalla islamilaisella oikeus- ja kehityspuolueella on enemmistö parlamentissa. Kohun seurauksena on tehty joitakin kosmeettisia muutoksia. Muun muassa määräys, jonka mukaan liikenneministeri voisi suoraan antaa käskyn nettisivuston ottamisesta estolistalle, on poistettu. Arvostelijoiden mielestä Turkki on joka tapauksessa joutumassa pahaan seuraan internetin valvontainnossaan.

– Vertauskohteina mieleen tulevat Kiina, Iran ja Saudi-Arabia, asianajaja Serhat Koç miettii.